Pianellu : Dumenicu Manenti hè pertutu pè l'ultima muntagnera
Par Paul-Mathieu Santucci [email protected]
Dumenicu Manenti era u pastore di i Peri.
Pierre-Jean Luccioni
Pianello - U Pianellu
U pastore Pianellacciu Dumenicu Manenti s'hè mortu sti pochi ghjorni fà. Era unu di l'ultimi d'una generazione di pastori fora di tempu.
Quelli ch'anu battutu a muntagna di Pianellu è u casellu di i Peri, s'arricordanu sicuramente di Dumenicu Manenti tantu ch'ellu fecia parte di u locu. Si pò dì ancu ch'ellu era l'anima di i Peri è di u so casellucciu à sulana. L'omu, era pastore di tradizione, pè toglie a puvertà , è pè necessità chì, à l'epica, e scelte di mistieri in i paesi di Corsica eranu poche. "U so babbu hè cascatu malatu quand'ellu ùn avia chè dece anni, conta Pierre-Jean Luccioni, anzianu giurnalistu è autore. Ci vole à rendesi contu chì u zitellu muntagna è impiaghjava da chjucu chjucu. Hà sempre fattu què."
Una vita straziata, à l'acqua è à i venti è i tempurali. In u 1995, u tonu l'avia tombu 150 pecure in una notte, tutte ammansate in e Cullette, una rasgina in faccia à u casellu di i Peri. U pueta alisgianincu Petru Santucci n'avia fattu una canzona à l'epica, cantata da Petru Guelfucci nant'à u so discu Memoria: "Da l'abbissi più suprani, scoppia tamantu rimore, scatizzendu tanti piani, è macinendu u terrore, cù a so forza d'arcani, s'arreghje ind'è u pastore", dicia una strufata.
Sempre appress'à l'animali
Cù Dumenicu Manenti si ne và dinù un pezzu di u pasturalisimu corsu, una manera di cuncepì lu. "Pastori cusì ùn ci n'hè più avà, aghjusta Pierre-Jean Luccioni. Era sempre appressu à e sò pecure. Ancu in piaghja l'inguernu à u Caterraghju era sempre à musetta à collu. Ci era a passione. Ellu ùn avia cunnisciutu chè què ma era un tippu intelligente chì s'interessava assai. Tuttu li piacia è tuttu li punia quistioni. Riflettia assai à a natura. Si pò dì ch'ella ci era una leia particulare trà Dumenicu è a natura, a muntagna è l'animali. Era un pastore arradicatu à a so terra."
Dumenicu Manenti hè muntagnatu pè l'ultima volta ma ùn ci hè dubbitu chì a so anima corre sempre pè i Peri. Cum'è quelle d'una soccita di pastori oghje smariti. Corse-Matin face e so parti à a so famiglia è tutti quelli toccati da stu dolu.
Une info ? Un témoignage ?
Contactez-nous